Gedagte vir die dag: Die Here vra gehoorsaamheid | Maroela Media
Gelowiges wil die Here dikwels op ons eie voorwaardes gelukkig maak. Ons dink as ons Sondag kerk toe gaan, kan ons Maandag doen wat ons wil. As ons 'n donasie gee vir liefdadigheid, kan ons die res bestee soos ons wil. As ek by my bestuurder raas kry, kan ek maar agter sy of haar rug skinder. As ek eerlik is oor groot goed, maak klein leuentjies nie saak nie. Ons gee 'n deeltjie van ons lewe vir die Here, maar hou die res vir onsself.
Die Here is wys en Hy weet presies wat ons werklik voel en dink. Die Woord sê: "Hý sal sy lig laat skyn op die dinge wat in die donker verborge lê, en Hý sal die motiewe van ons harte aan die lig bring" (1 Korintiërs 4:5). Hy weet dus presies hoe lief ons Hom het of nie.
Het ons die Here met ons hele hart lief, of net met 'n stukkie van ons harte? Omdat Jesus sy lewe vir ons gegee het, behoort ons ons hele lewe vir Hom te gee. Paulus sê in Romeine 12:1 ons moet onsself as 'n lewende en heilige offer gee. Ons gee vir Hom alles wat ons is en het, en volg waar Hy ons ook al lei. Ons gehoorsaamheid is die teken van hoe lief ons Hom het.